James Peace
Kenneth James Peace, A.L.A Fulbaana 28, 1963 Peesilee (Afaan Ingiliish: Paisley) keessatti dhalate, lammii Iskootlaand qindeessaa muuziqaa, taphataa piyaanoo konsartii fi artistii suuraa ti.
Jireenya Isaa.
James Peace biyya Iskootlaand (Afaan Ingiliish: Scotland) bakka Peesilee jedhamutti Fulbaana 28, 1963 dhalate. Umrii ijoollummaa isaa irra-caalmaan Helensbiraa (Afaan Ingiliish: Helensburgh), rizoortii bishaan cina lixa Iskootland tti argamutti dabarse. Maatiin isaa artistoota hedduu (kan akka John McGhie) dabalata, akkasumas qindeessaa beekamaa muuziqaa shubbisaa jalqaba walakkaa jaarraa 20ffaa kan ta’e Felix Burns waliin illee walitti dhiyaata. Barnoota Piyaanoo umrii waggaa saddeet eegalee fudhatee, yeroo jalqabaaf hojiin inni ummata duratti dhiyeesse umrii kudha-afuritti muuziqaa Scott Joplin taphachuun ture. Waggaa tokko booda taphataa piyaanoo ta’ee Waldaa Qulqulluu Andriyaas (Afaan Ingiliish: St. Andrew Church) Doomibaatoon (Afaan Ingiliish: Dumbarton) keessatti argamutti filamee, umrii kudha-ja’atti ammo Akkaadamii Muziqaa fi Diraamaa (Royal Scottish Academy of Music and Drama, kan amma Royal Conservatoire of Scotland jedhamutti) barataa guyyaa-guutuu umrii gad-aanaan seene jalqabaa ta’e. Bara 1983 tti Yunivarsitii Glaasgoo irraa digirii jalqabaan (B.A.) barsiisa piyaanootiin eebbifame. Bara itti aanu, muziqaa Mendelssohn kan "Piano Concerto No.1" jedhamu Hawwisoo RSAMD waliin taphatee, muuziqaa tapachuudhaan dippiloomaa fudhate. Barnoota idilee erga xumuree booda akka taphataa piyaanootti nama baayyee barbaadamu ta’uun Edenbiraa (Afaan Ingiliish: Edinburgh) keessa bara 1988-1991 jiraate.
James Peace magaalaa Baad Nawuhayim (Afaan Jarmanii: Bad Nauheim), Jarmanii (Afaan Jarmanii: Bundesrepublik Deutschland) keessa 1991-2009 jiraate. Bara 1998 irraa kaasee tango barachuu eegalee, CD "Tango escocés" (Tango Iskootland) piyaanoo dhuunfaa isaan qopheessuun qindeessee, bara 2002 keessa miseensa Akkaadamii Muuziqaa Viktooriyaa ta’e. Baruma sana keessa duula konsartii dhuunfaa kaaba Jarmaniitti Fulbaana/Onkoloolessa keessa fi gara Baha Fagootti Sadaasa keessa, akkasumas hojii isaa jalqabaa "Tango XVII" Hoong Koong keessatti dhiyeesse.
Baroota itti aanan keessa xiyyeeffannoon hojii isaa Yuurooppi keessa ture. Tango dhuunfaa isaan magaalota gurguddoo kana keessatti dhiyeesse: Amistardaam, Ateensi, Barliin, Biraasselsi, Helsiinkii, Liisban, Landan, Maadriid, Osloo, Reykjaavek fi Viyeenaa.
Bara 2008 keessa miseensa Kolleejii Muuziqaa Landan ta’e, hojiiwwan tango isaaf bekkamtii kennuudhaan.
Turtii yeroo muraasaa Edenbiraa booda Guraandhala 2010 keessa gara Jarmanii tti deebi’e, magaalaa Viisbaadan (Afaan Jarmanii: Wiesbaden) jiraachuuf. Kunis kaka’umsa haaraa isaaf kennuun fiilmiiwwan gaggabaaboo dhuunfaa isaan qophaa’an hojjeteera. Dookumentariin ‘James Peace Viisbaadan keessatti’ jedhamu hojiiwwan isaa kanneen keessaa tokko dha.
Bekkamtii fi Badhaasa.
• Badhaasa Jalqabaa, Dorgommii Agnes Millar (Afaan Ingiliish: Agnes Millar Prize for sight-reading), Glaasgoo 1983
• Badhaasa Jalqabaa, Dorgommii E.I.S. (Afaan Ingiliish: Educational Institute of Scotland Prize for Piano Accompaniment), Glaasgoo 1983
• Badhaasa Barreeffamaa Sibelius, 1985
• Dippiloomaa Kabajaa, Dorgommii Qindeessuu Muuziqaa Addunyaa TIM (Afaan Xaaliyaanii: Torneo Internazionale di musica), Room 2000
•  Dippiloomaa Kabajaa, Faawundeeshinii IBLA, Niwuu Yoork
• Medaaliyaa Yaadannoo, Waldaa Piyaanoo Duo Addunyaa, Tookiyoo
• Medaaliyaa Warqii, Akkaadaamii Adduyaa ‘Lutèce’ (Afaan Faransaayii: Académie Internationale de Lutèce), Paaris
Hojiiwwan Muuziqaa Gurguddoo.
• Fincaa’aa (Afaan Ingiliish: The Waterfall)
• Iddiilaan (Afaan Ingiliish: Idylls)
• Faaruu Ganamaa (Afaan Ingiliish: Aubade)
• Imimmaan Callisaa (Afaan Ingiliish: Silent Tears)
• Baala Irraanfataman (Afaan Ingiliish: Forgotten Leaves)
• Oboe Sonata
• Agaarsiisa Ayyaanaa lakk. 1 (Afaan Ingiliish: Ceremonial March No.1)
• Agaarsiisa Ayyaanaa lakk. 2 (Afaan Ingiliish: Ceremonial March No.2)
• Baalaad
• Warqii Arfaasaa (Afaan Ingiliish: Autumn Gold)
• Weedduu Barabaraa (Afaan Ingiliish: Eternal Song)
• ‘Joorjiyaaf’ (Afaan Joorjii: საქართველოსთვის)
• Tango 24 piyaanoo dhuunfaaf